Diari Oficial de la Generalitat Valenciana


Sumari del DOGV 7876, del 19-09-2016 (2016/7101)

RESOLUCIÓ de 6 de setembre de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 138/15-AIA Utiel.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7876

Data del DOGV
:   19-09-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/7101


Data del document
:   06-09-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 6 de setembre de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 138/15-AIA Utiel. [2016/7101]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 138/15-AIA Utiel.  
  
«Declaració d'impacte ambiental  
Expedient: 138-2015-AIA.  
Títol: explotació porcina d'enceball.  
Promotor: Rocío López Badí.  
Òrgan substantiu: Ajuntament d'Utiel.  
Localització: parcel·la 702, polígon 12 d'Utiel (València).  
  
Descripció del projecte  
L'objecte d'aquest projecte és l'obtenció de la llicència d'obres i d'activitat corresponent a l'activitat d'una explotació porcina d'enceball de 1.000 places que s'ubicarà en una nova nau, de 65,4 x 14,4 m, a Las Cuevas de Utiel (València).  
L'activitat consisteix a encebar els garrins produïts en altres granges de porques mares des d'un pes de 18-20 quilograms fins a 95-100 quilograms. El maneig es realitzarà per lots de 12/2013 animals de mitjana per corralina, i es practicarà-se la tècnica all in - all out (tot dins - tot fora) realitzant-se buits sanitaris.  
Les matèries primeres consumides són fonamentalment aigua i 2,4 quilograms de pinso per quilogram de carn produït; el consum d'aigua duplica el consum de pinso.  
Els residus orgànics estaran formats per les dejeccions dels animals. Segons el Reial Decret 324/2000, de 3 de març, pel qual s'estableixen normes bàsiques per a l'ordenació de les explotacions porcines, la producció de purí per a un porc d'enceball de 20 a 100 quilograms s'estima en 2,15 m³/any fem líquid-semilíquid i 7,25 kg N/plaça/any.  
  
Es calcula que la producció de purí anual, tenint en compte que es practica el maneig de «tot dins-tot fora» serà de 2.150 m³/any, que s'acumularà en les fosses interiors, i 7.250 kg N/any.  
Les aigües residuals seran les de neteja que s'aboquen directament a la fossa estanca de purí, tot evitant filtracions. L'aigua de beguda és potable i procedeix de la xarxa municipal. Se'n calcula un consum anual de 14,4 m³/any.  
La nau es construirà amb pòrtics de formigó i es tancarà amb plaques de formigó prefabricat o, a falta d'això, de Termoarcilla de 19 cm de grossària enlluït en ambdues cares amb cèrcols perimetrals de lligadura de 20 x 20 cm. El barandat divisori de sales es construirà de la mateixa manera.  
Les aigües pluvials es canalitzaran a través de les voreres perimetrals. Les aigües residuals s'arreplegaran en una fossa sèptica i seran portades a l'EDAR corresponent. L'energia elèctrica s'obtindrà d'un grup electrogen.  
Les fosses de dejeccions estaran construïdes amb bloc de formigó pres amb morter de riquesa 1:4 i arrebossat d'1/2 cm amb morter hidròfug de la mateixa riquesa. L'altra paret de la fossa és la rasa mateix de fonamentació.  
En l'interior de la nau hi haurà 8 fosses de 3 x 31 m de profunditat mitjana de 0,75 m, amb desaigüe individual per sala a través de canonada de PVC de f160, on connectarà directament el succionador per al buidatge.  
La capacitat de les fosses interiors en la nau d'enceball és de 558 m³, suficient per a albergar la producció de tres mesos.  
El propietari retirarà el purí en camps propis i cedits. Els cadàvers que siguen baixa en l'explotació seran conservats en contenidors homologats i retirats per empreses especialitzades.  
  
Tramitació administrativa  
- El 3 de desembre de 2015 es rep en el Servei d'Avaluació d'Impacte Ambiental un expedient procedent de l'Ajuntament d'Utiel a fi d'iniciar el procediment d'avaluació d'impacte ambiental.  
  
- El 18 de gener de 2016, i en compliment de l'article 21 de la Llei 6/2014, de prevenció, qualitat ambiental i control d'activitats a la Comunitat Valenciana, s'emet un informe d'abast i continguts de l'estudi d'impacte ambiental.  
- El 21 de març de 2016 es rep en el Servei d'Avaluació d'Impacte Ambiental un estudi d'impacte ambiental.  
- L'11 de maig de 2016 es rep en el Servei d'Avaluació d'Impacte Ambiental la documentació complementària referida a la gestió de purins.  
- Posteriorment, el dia 7 de juliol de 2016, té entrada en el Registre de la Conselleria d'Agricultura, Medi Ambient, Canvi Climàtic i Desenvolupament Rural documentació complementària, amb la qual és considera completada la documentació remesa.  
- Informació pública: la informació pública es va realitzar per mitjà de la publicació en el Butlletí Oficial de la Província de València de 12 d'agost de 2015, l'exposició de l'anunci en el tauler d'edictes de l'Ajuntament i la notificació als limítrofs.  
Durant el període d'informació pública no es van produir al·legacions.  
- L'expedient conté:  
Informe favorable en matèria urbanística.  
Informe del tècnic de l'Ajuntament d'Utiel.  
Informe de 31 de juliol de 2015, de la Direcció Territorial de València, d'acord amb el que estableix la Llei 5/2004, d'ordenació del territori, urbanisme i paisatge de la Comunitat Valenciana.  
Informe favorable de 21 de maig de 2015, de la Direcció General de Cultura, d'acord amb l'article 11 de la Llei 4/1998, del Patrimoni Cultural Valencià.  
Certificat de l'alcaldia de Las Cuevas d'Utiel de 2 de març de 2016, sobre disponibilitat d'aigua.  
  
Afeccions legals  
L'explotació s'ubicarà en sòl no urbanitzable comú, amb llit hídric pròxim. Segons la documentació remesa, no afectaria la zona de servitud ni la zona de policia de llit públic.  
  
Informes sectorials  
Amb data 17 de març de 2016, el Servei d'Ordenació del Territori de la Conselleria d'Habitatge, Obres Públiques i Vertebració del Territori informa que l'explotació ramadera no està afectada per risc d'inundació.  
  
Consideracions ambientals  
1. Identificació i valoració d'impactes. Mesures correctores.  
En la fase de construcció es produiran sorolls procedents de la maquinària que hi intervindrà. El nivell sonor de la fase de construcció serà puntual i esporàdic i estarà dins dels nivells admissibles, sense superar els 80 dBA. La maquinària utilitzada estarà degudament homologada, amb la seua limitació de soroll emés.  
En aquesta fase es respectarà la vegetació que tinga interés paisatgístic.  
Durant la fase de funcionament es produiran olors. L'adopció de sistemes de ventilació natural a través de ximeneres en llinda i entrada lateral d'aire per les finestres minimitzarà l'impacte per olors, que s'espera no arriben a una distància major de 100 metres.  
El manteniment de temperatures estables dins de l'explotació que eviten les pujades excessives de temperatura contribueix a evitar la volatilització de compostos gasosos.  
Les majors emissions d'olors s'esperen en l'aplicació de purins en camp, on es produeix la major emissió de compostos olorosos. Per a la minimització d'aquests efectes, i per a evitar pèrdues amoniacals, és fonamental el soterrament simultani del purí.  
A fi de minimitzar l'emissió d'olors i d'aconseguir la integració en el paisatge i la disminució d'impacte visual i acústic, es col·locarà una barrera vegetal d'ametlers.  
En aquesta fase, els sorolls produïts procediran de la descàrrega de camions de pinso i d'animals i del funcionament dels sistemes de ventilació. No s'espera la generació, en l'exterior, de soroll per damunt de 62 dB, que no afectarà zones habitades.  
En l'explotació es produiran baixes d'animals que s'ubicaran en un contenidor homologat i es retiraran per un gestor autoritzat. Els residus sanitaris s'emmagatzemaran en un lloc específic i seran retirats per empresa gestora autoritzada.  
Un altre tipus de subproductes que es generarà seran els purins que s'utilitzaran com a fem orgànic en camps de cultiu.  
Per a la gestió del purí s'aporten 90,05 ha situades a Utiel, que s'adobaran a raó d'uns 100 kg/N/ha per a cultius d'ametler, 40 kg/N/ha per a vinya de regadiu i 110 kg/N/ha per a olivera.  
Com a mesura d'integració en el paisatge es proposa la terminació de tancaments amb coloracions i materials d'acord amb l'arquitectura tradicional de les explotacions ramaderes de la zona.  
Finalment, en l'execució del projecte es respectarà el Decret 7/2004, de 23 de gener, del Consell, pel qual s'aprova el plec general de normes de seguretat en prevenció d'incendis forestals que cal observar en l'execució d'obres i treballs que es realitzen en terrenys forestals o en els seus voltants.  
2. Programa de vigilància ambiental  
Inclou les mesures següents: vigilància de la retirada de la parcel·la dels residus d'obra i control de l'aplicació de purins per mitjà de la realització d'anotacions en un llibre de registre en què s'anotaran les bótes de purí servides per parcel·la. Periòdicament es revisaran les fosses de purins per a la detecció de possibles fuites.  
  
Consideracions de l'òrgan ambiental  
La documentació remesa ha inclòs els aspectes considerats com a rellevants ambientalment per l'òrgan substantiu.  
En relació amb la ubicació de l'activitat, no s'han detectat aspectes ambientals rellevants; l'element més destacable és el barranc pròxim que no en pareix afectat en cap de les seues zones de protecció de manera directa o indirecta. L'activitat, segons els informes sectorials emesos, no estarà afectada per risc d'inundació.  
Quant a la gestió dels purins, ha d'indicar-se que el municipi d'Utiel està considerat com a municipi vulnerable a la contaminació de les aigües per nitrats procedents de fonts agràries (Decret 218/2009, del Consell), per la qual cosa en l'aplicació del purí han de respectar-se les condicions de l'Ordre de 12 de desembre de 2008, de la Conselleria d'Agricultura, Pesca i Alimentació, per la qual s'estableix el Programa d'actuació en zones vulnerables, a més de l'Ordre 7/2010, de 10 de febrer, de la Conselleria d'Agricultura, Pesca, Alimentació, per la s'aprova el Codi Valencià de Bones Pràctiques Agràries (CVBPA). En l'aplicació de les dosis de femt serà l'empresari agrícola el responsable últim d'ajustar les dosis d'acord amb els plans de femada.  
  
  
Consideracions jurídiques  
1. El projecte examinat és un dels supòsits en què és preceptiva la formulació d'una declaració d'impacte ambiental prèvia a la resolució administrativa que s'adopte per a l'aprovació definitiva d'aquell, segons indiquen la Llei 21/2013, de 9 de desembre, d'avaluació ambiental, i l'annex I.h) del Decret 162/1990, pel qual s'aprova el reglament per a l'execució de la Llei 2/1989, d'Impacte Ambiental de la Comunitat Valenciana.  
2. En l'expedient s'han observat els tràmits previstos en la Llei 21/2013, d'avaluació ambiental, i en les altres disposicions aplicables.  
  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
  
Per tot això, es resol:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que s'apliquen, el projecte d'explotació porcina d'enceball en la parcel·la 702 del polígon 12 d'Utiel (València), sempre que es realitze d'acord amb les previsions de l'estudi d'impacte ambiental i amb els condicionants i modificacions establits a continuació:  
1.a) A fi de facilitar la gestió del purí, el tècnic responsable del projecte transformarà les dosis de nitrogen a bótes (o part) per unitat de superfície.  
1.b) Sempre hi haurà un equilibri entre la superfície on s'aplicarà el purí, la producció i la capacitat d'emmagatzematge. El promotor del projecte haurà de realitzar totes les actuacions necessàries (augment de la capacitat d'emmagatzematge, augment del nombre de parcel·les, gestió per mitjà de gestor autoritzat, etc.) per a garantir aquest equilibri.  
  
1.c) Qualsevol variació en parcel·les, dosis d'aplicació o modificació de la capacitat d'emmagatzematge haurà de ser comunicada a l'Ajuntament d'Utiel i al Servei d'Avaluació d'Impacte Ambiental.  
  
1.d) El tècnic responsable del projecte haurà d'informar l'empresària sobre les bones pràctiques que haja de realitzar en l'ús del purí com a fem agrícola. En cas necessari, recordarà les bones pràctiques establides en el Codi Valencià de Bones Pràctiques Agràries, aprovat per l'Ordre 7/2010, de la Conselleria d'Agricultura, Pesca i Alimentació, i recomanarà als usuaris del purí sol·licitar l'ajuda de les oficines comarcals de l'òrgan competent en agricultura i ramaderia en la realització de plans de femada.  
1.e) Es recorda que en zones vulnerables hi ha l'obligatorietat, per part dels propietaris de les parcel·les, de portar un quadern d'explotació en el qual es registren els plans i les pràctiques de femada segons els cultiu.  
1.f) En el cas que siga possible, el purí es gestionarà a través de planta de tractament.  
2. Es controlarà la dieta dels animals i les condicions de les naus a fi de reduir l'emissió de gasos d'efecte d'hivernacle.  
  
Segon  
La declaració d'impacte ambiental no serà objecte de cap recurs, sense perjuí que, si és el cas, actuen en via administrativa i judicial davant de l'acte pel qual s'autoritza el projecte.  
  
Tercer  
Publicar aquesta declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 41.3 de la Llei 21/2013, de 9 de desembre, d'avaluació ambiental.  
La regulació de la vigència d'aquesta declaració d'impacte ambiental serà l'establida en l'article 43 de la Llei 21/2013.  
  
València, 15 de juliol de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 6 de setembre de 2016.- El director general de Medi Natural i d'Avaluació Ambiental: Antoni Marzo i Pastor.